รองนายกรัฐมนตรี มั่นใจสามารถดูแลความปลอดภัยการประชุมสุดยอดอาเซียนได้เรียบร้อย ไม่กังวลจะมีเหตุวุ่นวาย
พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวถึงความพร้อมการดูแลความปลอดภัยในช่วงการประชุมสุดยอดอาเซียน ครั้งที่ 34 ระหว่างวันที่ 22 – 23 มิ.ย. 62 ซึ่งจัดขึ้นที่กรุงเทพมหานคร ว่าจะเป็นไปด้วยความเรียบร้อย และไม่มีความเป็นห่วง เพราะเคยจัดการประชุมมาแล้วหลายครั้ง ในระยะเวลา 5 ปีที่ผ่านมา ซึ่งประชาชนส่วนใหญ่ก็รับทราบ ในภาพรวมจึงไม่กังวลว่าจะมีคนอาศัยช่วงเวลาดังกล่าวก่อเหตุวุ่นวาย        สำหรับการชุมนุมของกลุ่มฟื้นฟูประชาธิปไตย ที่แยกราชประสงค์เมื่อวานนี้ พลเอกประวิตร ระบุว่า มีความเรียบร้อยดี ไม่มีเหตุใดๆ เกิดขึ้น ส่วนข้อแถลงการณ์ที่มีเนื้อหาว่าให้คณะรักษาความสงบแห่งชาติ หรือ คสช.ยุติการสืบทอดอำนาจผ่านกลไกต่างๆ ในรัฐธรรมนูญนั้น พลเอกประวิตร ปฏิเสธว่าไม่เป็นความจริง เพราะทุกอย่างได้มาจากการเลือกตั้ง